ໃນຕອນບ່າຍວັນທີ່ 21 ມິຖຸນາ 2014 ນີ້, ມະຫາວິທະຍາໄລແຫ່ງຊາດລາວ (ມຊ)ແລະມະຫາວິທະຍາໄລເສດຖະກິດແຫ່ງຊາດ ຫວຽດນາມ ໄດ້ພ້ອມກັນຈັດພິທີມອບ-ຮັບໃບປະກາສະນີຍະບັດ ລະດັບປະລິນຍາໂທ ໃຫ້ແກ່ຜູ້ສໍາເລັດການສຶກສາ ໃນໂຄງການຮ່ວມມື ລະຫວ່າງ ມະຫາວິທະຍາໄລແຫ່ງຊາດ ລາວ ແລະມະຫາວິທະຍາໄລເສດຖະກິດແຫ່ງຊາດ ຫວຽດນາມ, ພິທີໄດ້ຈັດຂຶ້ນທີ່ ສະໂມສອນຄະນະເສດຖະສາດ ແລະບໍລິຫານທຸລະກິດ ມຊ, ໂດຍການເປັນປະທານ ກ່າວເປີດ ພິທີຂອງທ່ານ ສຈ.ດຣ ສຸກກົງແສງ ໄຊຍະເລີດ ກໍາມະການສູນກາງພັກ, ອະທິການບໍດີ ມຊ, ເປັນກຽດເຂົ້າຮ່ວມໃນພິທີ ມີ ທ່ານ ຮສ. ດຣ. ເພັດສະໜອນ ຄູນສະຫວັດ ຮອງອະທິການບໍດີ ມຊ, ທ່ານ ສຈ.ດຣ ຟ້າມ ກົງ ເງ້ຍ, ທ່ານ ຮສ.ດຣ ເຈີນ ເທາະ ດາດ ຮອງອະທິການບໍດີ ມະຫາວິທະຍາໄລ ເສດຖະກິດແຫ່ງຊາດ ຫວຽດນາມ, ທ່ານ ຮສ.ດຣ ສົມຈິດ ສຸກສະຫວັດ ຄະນະບໍດີ ຄະນະເສດຖະສາດ ແລະບໍລິຫານທຸລະກິດ ມຊ, ທ່ານ ທູດສຶກສາ ແລະວັດທະນະທໍາສສ ຫວຽດນາມປະຈໍາລາວ, ບັນດາຄະນະບໍດີ, ຫົວໜ້າຫ້ອງການ, ແຂກຖືກເຊີນ, ພະນັກງານທີ່ກ່ຽວຂ້ອງທັງສອງຝ່າຍ ແລະນັກສຶກສາປະລິນຍາໂທ ທີ່ສໍາເລັດການສຶກສາເຂົ້າຮ່ວມ.
ໃນໂອກາດກ່າວເປີດພິທີ ບາງຕອນ ທ່ານ ສຈ.ດຣ ສຸກກົງແສງ ໄຊຍະເລີດ ກໍາມະການສູນກາງພັກ ອະທິການບໍດີ ມຊ ກ່າວວ່າ: ຫຼັກສູດປະລິນຍາໂທ ສາຂາເສດຖະສາດ ແລະ ບໍລິຫານທຸລະກິດເປັນຫຼັກສູດ ຂອງໂຄງການຮ່ວມມືລະຫວ່າງ ມະຫາວິທະຍາໄລແຫ່ງຊາດລາວ ແລະມະຫາວິທະຍາໄລເສດຖະກິດແຫ່ງຊາດ ຫວຽດນາມ, ເຊິ່ງໄດ້ຮັບອະນຸມັດຢ່າງເປັນທາງການ ໃນວັນທີ 04 ຕຸລາ 2004,ໂດຍມີຈຸດປະສົງຕົ້ນຕໍ ເພື່ອສ້າງຊັບພະຍາກອນມະນຸດຂັ້ນສູງ ໃນຂົງເຂດເສດຖະສາດ ແລະບໍລິຫານທຸລະກິດ ຂອງສອງມະຫາວິທະຍາໄລ. ໂຄງການນີ້ໄດ້ດໍາເນີນການຮຽນ-ການສອນໃນປີ 2006 ເປັນຕົ້ນມາ,ມາຮອດປັດຈຸບັນ ແມ່ນປະຕິບັດມາໄດ້ 3 ຮຸ່ນ, ທັງ 3 ຮຸ່ນ ມີນັກສຶກສາລວມທັງໝົດ 260 ຄົນ, ມີອັດຕາຈົບແມ່ນ 93,2 % ແລະ ໃນຮຸ່ນທີ 3 ນີ້ ມີນັກສຶກສາສໍາເລັດການສຶກສາ ຈໍານວນ 56 ຄົນ, ນັກສຶກສາລາວ 27 ຄົນ ແລະ ນັກສຶກສາຫວຽດນາມ 29 ຄົນ. ໂອກາດດຽວກັນ ທ່ານ ສຈ. ດຣ ສຸກກົງແສງ ໄຊຍະເລີດ ອະທິການບໍດີ ມຊ, ໄດ້ສະແດງຄວາມຂອບໃຈຢ່າງສູງ ຕໍ່ພັກ-ລັດຖະບານ, ກະຊວງສຶກສາ ແລະກໍ່ສ້າງ ກໍຄື ມະຫາວິທະຍາໄລເສດຖະກິດແຫ່ງຊາດ ຫວຽດນາມ ທີ່ໃຫ້ຄວາມເອົາໃຈໃສ່ ຕໍ່ວຽກງານການພັດທະນາການສຶກສາ ຂອງ ມຊ ຕະຫຼອດມາ, ແລະຫວັງຢ່າງຍິ່ງວ່າ: ບັນດານັກສຶກສາທີ່ໄດ້ຮັບປະກາສະນີຍະບັດ ມື້ນີ້ ຈະສືບຕໍ່ນໍາໃຊ້ ແລະຜັນຂະຫຍາຍຄວາມຮູ້-ຄວາມສາມາດ ທີ່ໄດ້ຮຽນມາເຂົ້າສູ່ວຽກງານຕົວຈິງ ເພື່ອປະກອບສ່ວນສ້າງສາພັດທະນາເສດຖະກິດ-ສັງຄົມຂອງທັງສອງປະເທດໃຫ້ຈະເລີນ ຍິ່ງໆຂຶ້ນໄປພ້ອມທັງເພີ່ມພູນຄູນສ້າງ ມູນເຊື້ອການຮ່ວມມື ແບບພິເສດຂອງສອງຊາດລາວ-ຫວຽດນາມໃຫ້ເຕີບໃຫຍ່ ຂະຫຍາຍຕົວຕະຫຼອດໄປ.
ຈາກນັ້ນ, ທ່ານ ສຈ. ດຣ ສຸກກົງແສງ ໄຊຍະເລີດ ອະທິການບໍດີ ມຊ ແລະ ທ່ານ ຮອງອະທິການບໍດີ ມະຫາວິທະຍາໄລເສດຖະກິດແຫ່ງຊາດ ຫວຽດນາມ ແລະ ທ່ານ ຮສ. ດຣ ສົມຈິດ ສຸກສະຫວັດ ຄະນະບໍດີ ຄະນະເສດຖະສາດ ແລະບໍລິຫານທຸລະກິດ ມຊ ກໍໄດ້ຜັດປ່ຽນກັນ ໃຫ້ກຽດ ມອບໃບປະກາສະນີຍະບັດ ໃຫ້ແກ່ນັກສຶກສາ ທີ່ສໍາເລັດການສຶກສາ ພ້ອມທັງມອບໃບຍ້ອງຍໍ ໃຫ້ແກ່ນັກສຶກສາ ທີ່ມີຜົນງານທາງດ້ານການ ຄົ້ນຄວ້າ -ຮໍ່າຮຽນຈຳນວນ 10 ຄົນ ໃນນັ້ນມີ ນັກສຶກສາ ລາວຈຳນວນ 6 ຄົນ .